3. Parafrase | Bybelverskille
← 2. Dinamies Ekwivalente Vertaling
4. Vooropgestelde Doel →
Die derde tipe vertaling word 'n parafrase genoem. Met die maak van 'n parafrase is die verstaanbaarheid vir die vertaler van die hoogste belang. Dit lei soms tot uitgebreide tekste wat heelwat langer as die oorspronklike is, en verloor dikwels die "gevoel" van die oorspronklike teks. Waar daar in die brontaal die moontlikheid van 'n dubbel betekenis bestaan, kies die vertalers self hulle eie interpretasie van wat die spesifieke skrif sou beteken. Hulle is ook vry om, ter wille van duidelikheid, hul eie uitbreiding en ekstra woorde in te voeg.
* Voordat Jesus die seun genees het wat ons in die eerste deel bespreek het, het die seun se pa aan Jesus vertel dat die dissipels nie genesing kon bring nie. Volgens die AOV antwoord Jesus: "O ongelowige en verdraaide geslag, hoe lank sal Ek by julle wees, hoe lank sal Ek julle verdra?" (Mat.17:17) Hoewel dit 'n direkte vertaling van die Grieks is, wonder mens hoe ons dit moet verstaan. Het Jesus sy dissipels só aangespreek? Wou Hy hulle verwerp en van hulle af weggaan? Volgens Mk.9:19 lyk dit of Jesus hierdie woorde eerder teenoor die pa en sy seun, of moontlik ook teenoor die omstanders uitgespreek het. Dit bly moeilik om te verstaan wat Jesus eintlik bedoel het.
Die Boodskap, 'n parafrase, vertaal Jesus se woorde as volg: "Julle ongelowiges! Hoeveel keer moet Ek dieselfde dinge oor en oor sê en doen voordat julle sal glo? Dit kan nie langer so aangaan nie! Kry julle lewe in orde. My geduld is nou besig om op te raak." Hier is dit duidelik dat die vertalers Jesus se woorde aansienlik uitbrei om te probeer om oor te dra wat hulle dink sy woorde eerder sou beteken. Die boodskap se weergawe lyk byna asof Jesus die vuiste wou inlê! Sou dít die bedoeling van hierdie woorde wees?
* In dieselfde verhaal vertel die vader dat die demoon sy seun wou doodmaak en het hom "in die vuur of in die water gegooi." Slegs 'n paar gloeiende kole kan ernstige brandwonde veroorsaak of selfs sy klere aan die brand steek. Maar om te verdrink, is baie water nodig. Mens kan die ontsteltenis goed begryp indien die kind hierdie stuiptrekkings langs die viswaters sou kry, of terwyl hulle 'n rivier oorsteek op 'n mankoliekige bruggie. Ter wille van verstaanbaarheid verander "The Message" die water in 'n rivier. (Mk9:22)
Die Boodskap, The Message en tot 'n sekere mate ook die Good News Bible verteenwoordig hierdie tipe vertalings.